Eaton 93PS 15kVA 11min.inkl Bypass SNMP-Card &Inbetriebnahme
Die Eaton 93PS bietet die niedrigsten Total Cost of Ownership (TCO) und die h... 9.703,83 EUR Die Pos | News | AfriForum wen hofsaak oor Mookgophong-stortingsterrein
AfriForum wen hofsaak oor Mookgophong-stortingsterrein
16 February 2018 l Marietjie Steenkamp l Views: 33 l 29 days ago
AfriForum in Mookgophong het op Woensdag 7 Februarie ’n saak teen die Modimolle-Mookgophong-munisipaliteit in die Noord-Gautengse hoë hof oor die manier waarop die stortingsterrein bestuur word, gewen.
Die hofsaak het op 10 Oktober 2017 voor-gekom en uitspraak is tot vandeesweek voorbehou.
Philip van Staden, AfriForum-takvoor-sitter in die dorp, het aan Die Pos gesê hy is tevrede met die hofuitspraak oor die swak bestuur van die stortingsterrein.
Dié organisasie poog al van 2013 om die stortingsterrein op peil te kry.
Armett, ’n omgewingskonsultant, het in 2016 en 2017 impakstudies gedoen en ’n stortingsterreinoudit is ook in 2016 gedoen waarna skrywes aan OP Sebola, munisipale bestuurder van die dorp, gestuur is in ’n poging om die stortingsterrein te verbeter.
Volgens Van Staden is Sebola by twee geleenthede genooi om die terrein saam met AfriForum te besoek om die toedrag van sake te bespreek, maar hy het nie gereageer nie.
’n Hooggeregshofaansoek is in Augustus 2016 teen verskeie persone en instansies wat betrokke is by die munisipaliteit gebring oor die swak toestand van die stortingsterrein. Die Pos het in Januarie 2016 berig oor die toestand van die stortingsterrein en die gesondheidsgevaar wat dit inhou.
Dié aansoek is op Sebola, Nomvula Mokonyane, minister van water en sanitasie, Stan Mathabatha, premier van Limpopo, die Waterberg-distriksmunisipa-liteit, Bomo Edna Molewa, minister van omgewingsake én ’n lid van die uit-voerende raad van die Limpopo provinsiale departement van ekonomiese ontwikkeling, omgewing en toerisme, beteken.
Die hofbeslissing van 7 Februarie stipuleer dat alle vullis op ’n omgewings-vriendelike manier verwyder moet word en dreineringsisteme gebou moet word om afloopwater van die stortingsterrein te skei en te herlei.
Verder moet daar binne vyf dae van die hofbevel watertoetse by alle boorgate, strome en riviere gedoen word en na geakkrediteerde laboratoriums gestuur word vir ontleding.
Toetse van die loogwater moet ook op die stortingsterrein gedoen en na ’n geakkre-diteerde laboratorium gestuur word vir ontleding.
Die hofbevel bepaal verder dat ’n operasionele plan oor die rehabilitasie van die stortingsterrein binne 60 dae opgestel word.
Goeie toegangsbeheer, asook toepaslike kennisgewingborde by die stortingsterrein soos deur die lisensie uiteengesit, moet binne twee weke daargestel word.
Die stortingsterrein moet binne een jaar omhein wees soos deur die betrokke lisensie uiteengesit.
Jaco Grobbelaar, AfriForum se distriks-koördineerder vir Limpopo, het in ’n mediaverklaring gesê die uitspraak is ’n besliste oorwinning vir AfriForum.
Hy het gesê daar moet voortdurend druk op die munisipaliteit geplaas word om gunstige resultate te verseker.
“Dié hofuitspraak verplig die munisi-paliteit om die toestande by stortings-terrein op te skerp, maar dit is ons werk om toe te sien dat dit op ’n volhoubare wyse geskied.”
“AfriForum is verheug oor die hofuitspraak omdat dit die weg vir soortgelyke sake baan. Dit versterk ook AfriForum se jaarlikse stortingsterreinouditprojek wat juis die oorsprong was van hierdie hofaansoek. Ons sal toenemend druk op die munisipaliteit plaas om te verseker die hofbevel word nagekom,” het Chris Boshoff, AfriForum se koördineerder vir omgewingsake, gesê.
Die Pos het Patrick Shika, die munisi-paliteit se mediawoordvoerder, genader vir reaksie oor die aangeleentheid, maar Shika en Marlene van Staden, burgemeester, kon nie kommentaar lewer nie aangesien hulle nog nie die hofuitspraak bestudeer het nie.